FpU-ledelsen anmelder vold i 1. mai-toget

Ledende FpU-medlemmer hevder de ble angrepet med vold da de slang seg på 1. mai-toget i Stavanger.

Publisert: Publisert: 1. mai 2012

De seks FpU-medlemmene tok seg ulovlig inn i 1. mai-toget og hevder at de ble utsatt for vold der. Fra venstre: Andreas Christensen, Mats Danielsen (bystyret, Frp), Fredrik Skar, Axel Christopher L. Aarre (kasserer), Martin Høven (formann) og Anette Alnes (nestformann). Foto: Lars Idar Waage

Jone Østebø Journalist

Denne artikkelen er over åtte år gammel

De seks FpU-medlemmene, deriblant formannen i Stavanger og en bystyrerepresentant for Frp, innrømmer at de ikke hadde fått klarsignal til å delta i årets 1. mai-tog. De hang seg på helt bak i toget noen få hundre meter etter starten på Løkkeveien.

SE HENDELSE HER:

— Vi har søkt om å få delta mange ganger før. I år droppet vi det og slang oss heller på etter at det var begynt, forteller Mats Danielsen, bystyrepolitiker for Frp.

Israel-flagg

FpU-erne hadde med seg Israel-flagg og paroler om at kjønnskvotering er kjønnsdiskriminerende, at u-land må hjelpes ut av fattigdom ved hjelp av frihandel og et sitat fra kampsangen Internasjonalen om «av skatter blir vi tynget ned».

Det tok ifølge FpU-erne ikke lang tid før det ble sjau i toget.

— Ved teateret begynte de å dytte og slite i oss og true med politiet, sier Danielsen.

— Så samlet en gjeng seg rundt meg. De dro i Israel-flagget og slo det opp i halsen på meg, før de rev det fra meg, sier Axel Christopher L. Aarre, kasserer i Stavanger FpU.

— En kom deretter bort til meg og sparket kneet i skrittet på meg, fortsetter Danielsen.

Tirsdag ettermiddag gikk de til politiet for å anmelde forholdet.

— Vi vil levere en anmeldelse på vold, krenking av ytringsfriheten og tyveri, sier Aarre.

Nekter for vold

Truls Drageset Dydland, bystyrerepresentant for Rødt, hevder han så hele opptrinnet og avviser at noen brukte vold mot FpU-erne.

— Det ble ampert og diskusjoner og en kom og tok et flagg, men det var ingen slåssing. De kom bare for å lage kvalm. De tok seg ulovlig inn i vårt tog som vi hadde søkt politiet om å få holde. Politiet kom også og tok dem ut av toget etter hvert, sier Dydland til Aftenbladet.

Rødt-politikeren sier at hvem som helst kan komme på parolemøtet og delta i diskusjonen og avstemningen om togparolene.

— De parolene vi går med, er vedtatt på demokratisk vis. Da kan ikke hvem som helst bare slenge seg på med andre paroler. Det er ulovlig.